runetrust/blame-folketinget-dk huggingface dataset:
René Skau Björnsson (S), 2004-11-24:
Vores svar til boligforeningerne og Boligorganisationernes Landsforening vil være, at for os er det vigtigt at bevare et boligmarked, hvor der er forskellige valgmuligheder, og hvor vi ikke begynder at sælge ud af vores lejelejligheder, for den mulighed skal være der.
Pernille Blach Hansen (S), 2002-03-11:
Jeg kan forstå, at Venstre synes, at det er irrelevant, hvad der sker i andre lande, og det er jo meget sigende for den her regering, hvor man ligesom vender sig indad og siger, at det er ligegyldigt, hvad de gør andre steder, for vi i den her regering med dens automatiske flertal er jo de klogeste.
Tom Behnke (FP), 1998-04-21:
Fru Birthe Rønn Hornbech sagde, at Venstre var villig til at se på det, hvis man kunne påvise, at der var områder, hvor udlændinge som gruppe blev positivt særbehandlet, og derfor kan jeg ikke se andet, end at Venstre så burde støtte dette forslag, som lægger op til, at regeringen kigger på området og kigger i hvert eneste ministerium, om der på nogen områder er tale om særfordele for udlændinge.
Marcus Knuth (KF), 2021-03-16:
Der kan jeg forstå, at ministeren tidligere har sagt, at man måske skulle kigge på den, for som hr. Morten Messerschmidt siger, er der jo op imod, jeg tror, 30 statsfinansierede imaner fra Tyrkiet, der kommer til Danmark hvert år og i høj grad også prædiker en politisk linje fra Tyrkiet.
Anne Grete Holmsgaard (SF), 2010-01-26:
Når nu hr. Per Ørum Jørgensen siger, at Danmark intet gjorde, der forhindrede eller svækkede mulighederne for en aftale, gælder det så også det såkaldte danske papir, som blev sendt ud, formentlig ved en fejl, inden klimatopmødet og virkelig skabte ravage og fik topmødet til fuldstændig at gå i stå, da det blev offentliggjort i Guardian i den første uge under topmødet?
Hans Christian Schmidt (V), 1999-01-28:
Da der åbenbart allerede nu begynder en diskussion omkring selve forslaget til vedtagelse, skal jeg på vegne af Venstre, Socialdemokratiet, Det Konservative Folkeparti, Dansk Folkeparti, Centrum-Demokraterne, Det Radikale Venstre og Fremskridtspartiet stille følgende:
Jann Sjursen (KRF), 2003-05-15:
Det fremgår af betænkningen, at Kristeligt Folkeparti her ved andenbehandlingen af beslutningsforslaget vil redegøre for sin endelige stillingtagen til beslutningsforslaget. Allerede i forbindelse med førstebehandlingen tilkendegav jeg principielt støtte til sigtet med beslutningsforslaget fra regeringens side.
Astrid Krag (SF), 2010-02-05:
Det andet, og det, som man jo desværre kunne læse en skoleleder citeret for på forsiden af Berlingske Tidende, at man kunne blive nødt til at holde fædrene væk, for ellers var der nogle mænd, der ikke ville lade deres koner komme, er ikke på nogen måde et synspunkt, som den danske folkeskole skal være med til at legitimere.
Flemming Hansen (KF), 2004-01-15:
Men hvis Danmark, når Kommissionens nye retningslinjer for statsstøtte til søtransport foreligger, fortsat tøver med at foretage de ændringer om lov af færgefart, som Kommissionen har krævet, er det min vurdering - og det skal siges ærligt til Folketinget - at der er en betydelig risiko for, at Kommissionen vil indbringe sagen for EF-Domstolen.
Anders Fogh Rasmussen (V), 2003-05-14:
Det vil altså med andre ord, sagt lidt mere direkte, sige, at hvis advokaten tidligt i sin undersøgelse konkluderer, at den ikke meningsfyldt kan føres til ende på det foreliggende grundlag, er der muligheden for i lyset af det at sige, at man må vælge en anden undersøgelsesform.
Camilla Hersom (RV), 2013-04-19:
Men det er vores ambition, at ingen skal lades i stikken uanset diagnosen, og som begge ministre har redegjort for, er der jo sat en lang række initiativer i gang hen over årene, hvilket netop har til hensigt at skabe et mere fintmasket net, som kan samle nogle af de mennesker op, der måtte have oplevet noget, som kræver, at de får hjælp, støtte og behandling.
Søren Gade (V), 2004-04-28:
Så vil jeg sige til hr. Keld Albrechtsen, uden at jeg kan gå i detaljer her, at hr. Keld Albrechtsen jo ved, at den nuværende regering lægger meget vægt på, at både det grønlandske og det færøske landsstyre bliver inddraget i det rent sikkerhedspolitiske.
Claus Jørgensen (SF), 2026-02-25:
Der er de her billeder af små pattegrise, der ligger i fodertrug; der er grise, der fryser ihjel; de sidder fastklemt; de har åbne sår; der er gået koldbrand i halerne, fordi de får halebid, selv om de er blevet halekuperet; der er nogle, der går rundt med brok, som skraber hen ad gulvet, så de får sår; der er nogle af dem, der er voldsomt underernærede; og jeg kunne blive ved.
Anders Samuelsen (LA), 2017-05-05:
Den måde, jeg har forsøgt at argumentere på i min tale, er jo netop ved at understrege, at, ja, jeg kan også godt være fristet til at sætte mig i den position, som nu Enhedslisten eller Dansk Folkeparti gør her – det er to forskellige positioner, det er jeg klar over – men at der er mange hensyn, der skal tages.
Per Clausen (EL), 2010-12-09:
Den debat endte med, at vi lavede en beretning, hvori vi klart slog fast, at vi på grund af den videnskabelige usikkerhed, der var på området, om risiciene for spredning af antibiotikaresistente markører i den omkringliggende natur og dermed også i sidste instans til mennesker, og på grund af en diskussion om, hvilken risiko det i øvrigt gav for, at antibiotikaresistensen ville sprede sig, førte til, at et flertal i Folketinget på det tidspunkt sagde, at man ikke ønskede det.
Per Stig Møller (KF), 2010-11-10:
Jeg vil også minde om, at statsminister Anders Fogh Rasmussen efter sådan en debat den 16. marts 2007 er citeret for i DR's nyheder: Regeringen har naturligvis ikke på noget tidspunkt haft til hensigt at presse frie og uafhængige medier, herunder Danmarks Radio, sagde statsministeren Anders Fogh Rasmussen.
Lars Løkke Rasmussen (V), 2018-02-27:
Altså, apropos temperament og asylbehandling i nærområderne, så bruger jeg mange af mine vågne timer på at fremme en europæisk linje i hele det her spørgsmål, der handler om at passe på EU's ydre grænser, sørge for, at folk ikke kommer hertil, og stille krav til Afrika om ikke at producere illegale migranter og asylansøgere, som ikke har krav på asyl, og tage dem tilbage, hvis de kommer til Europa uden lovligt opholdsgrundlag.
Lars Christian Lilleholt (V), 2019-02-26:
Det er regeringens intention at inddrage alle danskere, give alle danskere mulighed for at komme med deres gode ideer og bidrage til fremtidens klimalov, og derfor er det min intention at tage på landevejen og drøfte det her med danskerne, og jeg vil også i et samarbejde med Folketingets Energipolitiske Udvalg, hvis der er ønske om det, se, om vi kan lave forskellige tiltag, som kan inddrage rigtig mange danskere i det her.
Bjarne Corydon (S), 2015-02-25:
Så de dynamiske effekter anvendes ikke i den overordnede prioritering, de anvendes i forbindelse med en vurdering af, hvordan politiske tiltag påvirker den offentlige sektors saldo, og i det omfang, politiske beslutninger øger arbejdsudbuddet, vil den offentlige saldo kunne forbedres, og i den situation vil det være muligt at anvende forbedringen af saldoen til andre formål.
Mette Frederiksen (S), 2025-06-03:
For hvis vi gør det her på en klog måde, vil investeringer i kritisk infrastruktur både have et formål rent forsvarsmæssigt og militært, i forhold til erhvervsudviklingen og potentielt også i forhold til turismen, og de vil dermed tjene både et økonomisk og et forsvars- og sikkerhedsmæssigt hensyn, men i virkeligheden også kunne understøtte et Grønland, der hænger bedre sammen, hvad angår infrastruktur af mere intern karakter.
Thomas Jensen (S), 2026-02-19:
Med »Infrastrukturplan 2035« gennemfører vi jo som sagt en lang række anlægsprojekter rundtom i landet, og vi er som ordførere løbende i dialog med borgere, som bliver berørt af anlægsprojekterne – også borgere, som med rette føler sig stavnsbundne, fordi de ikke ved, om eller hvornår deres ejendom kan blive eksproprieret.
Hans Kristian Skibby (DF), 2016-04-28:
Hvis man f.eks. investerer i olie og gas og der bliver færre danske arbejdspladser ude på Nordsøen; der bliver færre inden for distributionsleddene; og der måske bliver en dårligere konkurrenceevne i vores produktionsvirksomheder i Danmark og dermed flere, der skal finde beskæftigelse et andet sted, så betaler de jo mindre i skat, og det kan også være, at de ikke rigtig kan betale deres PSO-afgifter, og det er mange milliarder kroner om året, vi taler om.
Sofie Carsten Nielsen (RV), 2015-11-18:
Vi vil meget gerne være med til at sikre den fornødne fleksibilitet i f.eks. planloven til at kunne sikre tag over hovedet og ikke bare telte i ekstraordinære situationer, hvor mange flygtninge kommer til Danmark, men vi vil ikke være med til, at udlændingeministeren på et noget løst formuleret grundlag får bemyndigelse til at suspendere de almindelige retsstatsprincipper om, at mennesker kan frihedsberøves uden en tidsfrist for, hvornår det skal efterprøves hos en dommer.
Marianne Jelved (RV), 2013-02-06:
Vi taler om en funktion eller en opgave, som varetages af rigtig mange museer i dag, og man må spørge, om alle de museer – det er nogleogfyrre – har så meget arbejde på det arkæologiske område, at de kan vedligeholde en tilstrækkelig høj faglighed i det arbejde.
Elsebeth Gerner Nielsen (RV), 2000-11-21:
Som det fremgår af lovforslaget - og dér tænker jeg på bemærkningerne til nr. 5 angående § 6 b - forudsættes det, at Danmarks Radio og TV 2 i tilknytning til public service-regnskaberne redegør for, hvorledes de har levet op til intentionerne.
Michael Aastrup Jensen (V), 2010-03-16:
Må jeg så ikke have lov til at sige, at jeg synes, det er lidt sjovt, at man føler, det er helt i orden, at man afsætter 3 uger til en folketingsvalgkamp, hvor vi vælger, hvem der skal være landets statsminister, og hvem der skal sidde i det her parlament, men at man åbenbart synes, at der skal gå x antal måneder til en folkeafstemning.
Karina Lorentzen Dehnhardt (SF), 2024-10-03:
I SF var vi måske lidt – hvad hedder det – triste over regeringens landdistriktsudspil, hvor de løsninger, der kom i forhold til transport i landdistrikterne, som jo virkelig er et stort problem, var noget med frivillighedsbusser og kørekort til 17-årige.
Rasmus Horn Langhoff (S), 2017-03-29:
Skal jeg forstå det sådan, at regeringspartiet Liberal Alliance bakker op om regeringens politik på det område, hvilket jo indebærer at bakke op om den danske model for kvinder i ledelse, eller modarbejder Liberal Alliance inden for regeringen den her politik og forsøger via sin regeringsdeltagelse at få fjernet den her lovgivning?
Eigil Andersen (SF), 2014-05-15:
Der er f.eks. en pensionskasse, der har skrevet i sin beretning, at den almindelige forrentning af en ejendom er på 2-3 pct. om året, men hvis man kan modernisere en lejlighed på den her måde og hæve huslejen, stiger forrentningen pludselig til 8-10 pct.
Peter Juel Jensen (V), 2018-04-03:
Jeg vil også gerne fremhæve Danmarks indsats for at fremme de grundlæggende menneskerettigheder som religions- og trosfrihed, men også rettigheder for lgbti-personer, der i lande som Tyrkiet, Tjetjenien, Aserbajdsjan, Tadsjikistan og Rusland bliver undertrykt og får deres rettigheder krænket.
Helge Adam Møller (KF), 1997-10-30:
Men i forbindelse med sagen om kosovo-albanerne vil jeg godt fastslå, at vi under ingen omstændigheder, hverken når det drejer sig om kosovo-albanere, somaliere eller andre, som er blevet behandlet efter de danske regler, men har fået afslag, fordi de faktisk ikke er flygtninge, ønsker, at de ender med at få livsvarig opholdstilladelse i Danmark.
Hans Kristian Skibby (DD), 2024-03-13:
Det er altså en stigning på 148 pct., og der mener vi i hvert fald i Danmarksdemokraterne ikke, at det kan opfattes som en tilsvarende stigning i forhold til den stigning, der ellers er planlagt, og det vil vi gerne have skatteministeren til at tage med ind i udvalgsbehandlingen eller i hvert fald at svare på det som et udvalgsspørgsmål i forbindelse med lovarbejdet.
Johanne Schmidt-Nielsen (EL), 2012-04-17:
I 2011 blev Danmark jo i øvrigt dømt ved Den Europæiske Menneskerettighedsdomstol, fordi pigen ved navn Sahro Osman havde mistet sin opholdstilladelse, efter at hendes far imod hendes vilje havde sendt hende på genopdragelsesrejse i Kenya.
Inger Beinov Støjberg (V), 2007-04-27:
Så er jeg helt enig med fru Line Barfod i, at der jo er folk, der rent faktisk er havnet i den her situation, og der er det så, at vi siger, at der er et privat marked, hvor man rent faktisk kan få hjælp – og der findes også rådgivere uden for bankverdenen – men i hvert fald mener jeg og Venstre ikke, at det her er et offentligt spørgsmål, altså, det er ikke det offentlige, der skal gå ind og give den her gældsrådgivning.
Anders Fogh Rasmussen (V), 2005-10-06:
Så kan jeg i øvrigt føje til, at hvis vi tager udgangspunkt i den prognose, som senest er kommet i Økonomisk Redegørelse, for, hvordan det vil gå her i 2005, hvor der rigtig er kul på økonomien, så vil vi faktisk her i 2005 opleve, at det samlede antal modtagere af overførselsindkomst vil være det laveste siden i hvert fald begyndelsen af 1990'erne.
Helle Bonnesen (KF), 2023-02-02:
Jeg vil stadig væk sige, at det også er et af de greb, der er meget, meget alvorlige, og vi forventer os rigtig meget af den gennemgang, der kommer til at ske de næste par uger, hvor man i andenbehandlingen dykker ned i rækken af tekniske spørgsmål, som måske gør, at det hele ser lidt mere nuanceret ud om nogle uger.
Pernille Rosenkrantz-Theil (S), 2014-10-30:
Når alt det er sagt som indledning, tror jeg, de fleste, der har læst det her lovforslag, vil vide, at man bliver nødt til at komme med sådan en indledning, fordi der er så meget teknik i det her lovforslag og i virkeligheden så lidt substans, at hvis man ikke kommer med sådan en indledning, er der meget lidt at sige.
Mattias Tesfaye (S), 2022-03-16:
Det, vi prøver at forberede os på, er jo dels de opgaver, vi står med lige nu, når der kommer mennesker til Danmark lige nu, i dag og i morgen, dels at prøve at se lidt ind i fremtiden og overveje nogle forskellige scenarier for, hvad det danske samfund egentlig skal kunne absorbere, og hvordan vi økonomisk skal håndtere det.
Marianne Jelved (RV), 2008-04-02:
Vi synes også, det er en rigtig god idé at udgive en pjece her i år med gode kommunale eksempler på, hvordan man kan lave en fremadrettet og konstruktiv anvendelse af forebyggende hjemmebesøg, og vi synes også, at det er en glimrende idé at lave en ny undersøgelse i 2010, og det har vi jo i virkeligheden også bekræftet ved at være med til at afsætte midler over satspuljen til det forslag.
Hans Christian Schmidt (V), 2000-01-20:
Det er klart, at fra Venstres side har vi fundet det utilfredsstillende, at vi på den ene side vil få svært ved at tilkendegive, at vi fuldhjertet støtter implementeringen af EU-direktivet, men ikke finder, at man allerede nu skal begynde at indføre bemyndigelser i lovforslaget, som kan medføre, at man kan gennemføre nogle af Bichel-udvalgets anbefalinger og i øvrigt også sikre sig bemyndigelse til at kunne gennemføre nogle ting i Pesticidhandlingsplan 2, som eventuelt ikke kunne gennemføres ved en frivillig aftale. Jeg skal derfor på Venstres vegne hilse med glæde, at vi nu får at vide, at man vil dele forslaget.
Michael Aastrup Jensen (V), 2020-06-18:
Så det er jo os, der har siddet i Europarådets Parlamentariske Forsamling, og os, der sidder der stadig væk, hvad flere af de tilstedeværende i salen også gør, inklusive dem, som kommer med indstillingerne, i forhold til hvad det er for nogle kandidater, der kan og bør stille op.
Karen Hækkerup (S), 2012-05-29:
Regeringen har også i samarbejde med et flertal, faktisk hele Folketinget, besluttet at nedsætte en hjemmehjælpskommission, der skal se på de udfordringer, der er på ældreområdet nu og i fremtiden, og komme med forslag til, hvordan vi kan gøre det endnu bedre.
Hans Christian Schmidt (V), 2009-10-08:
Jeg er bare nødt til at sige, at hvis hr. Villy Søvndal havde fortsat, ville hr. Villy Søvndal også har set, at vedkommende sagde i fjernsynet, at han tidligere havde stemt SF, men det ville han ikke gøre mere; nu ville han finde nogle, der varetog hans sag.
Marcus Knuth (V), 2018-04-11:
Der er utrolig meget, jeg gerne ville spørge ind til, for jeg er uenig i meget af, som ordføreren lige har sagt, men det har jeg jo begrænsede muligheder for, så jeg vil holde mig til det, som ordføreren selv spurgte mig om, som handlede om de her faciliteter, som vi opstillede, og som vi kunne bruge, i tilfælde af at der igen kom et stort pres på de danske grænser.
Christina Egelund (M), 2024-02-21:
Jeg mener ikke – og der anerkender jeg, at man kan have en forskellig tilgang til politik – at vi skal stå her som politikere i Folketingssalen og gøre os til eksperter, her så i pædagogik, med hensyn til præcis hvad det indholdsmæssige fokus i alle mulige uddannelser skal være.
Pia Kjærsgaard (DF), 2008-10-09:
Jo, men lad mig først og fremmest i forhold til maden, der bliver bragt ud til de ældre i kommunerne, sige: Jeg har jo før oplevet, at hr. Rasmus Prehn er så forbandet hver evig eneste gang, Dansk Folkeparti kommer med et forslag, og nu skulle jeg så høre på, at det var noget, vi havde kopieret fra Socialdemokratiet.
Line Barfod (EL), 2010-11-24:
En af de måder, Danmark er blevet stærk på, er, ved at vi hele tiden har haft et system, der har gjort, at vi sørgede for løbende at uddanne folk, at vi sørgede for, at der var gode muligheder for at få efteruddannelse – i et samarbejde mellem det offentlige system og virksomhederne.
Line Barfod (EL), 2006-05-17:
Jeg er med på, at det er det, der står i en konvention, fordi det er det, man nu har kunnet opnå enighed om, men i mange andre lande siger man jo, at man skal op på 3 måneder, før man kan nå at få den nødvendige tillid hos kvinderne, også fordi mange af dem kommer fra nogle lande, hvor politiet absolut ikke er nogle, man kan have tillid til.
Svend Auken (S), 2006-01-31:
Det får først betydning om flere generationer, som jeg tror fru Birthe Rønn Hornbech sagde, og vi skal altså igennem den samme proces som ved en revision af grundloven: vedtagelse i dette Folketing, efter nyvalg vedtagelse i uændret form af et kommende Folketing og derefter en folkeafstemning om forslaget, som først får betydning om mange, mange, mange år, hvis alt går, som det ser ud til i øjeblikket.
Rosa Lund (EL), 2012-05-15:
Der er bare lige et problem, og det er, at hun ikke kan få et arbejde, hvilket jo er ironisk i en tid, hvor vi alle sammen diskuterer, at vi skal højne kvaliteten af den danske folkeskole, og samtidig med at vi om nogle år kommer til at mangle uddannede folkeskolelærere, fordi der er så mange, som falder fra læreruddannelsen i dag.
Lene Jensen (S), 2003-02-18:
For formålet må være klart: Dette lovforslag skal føre til, at det bliver mere enkelt at ansøge om at få bevillinger til at udføre forskning af høj kvalitet. Jeg skulle hilse fra Kristeligt Folkeparti og sige, at det synes de stort set også, og at de også kan støtte forslaget.
Mette Frederiksen (S), 2011-12-21:
Måske er der behov for nu, at vi sætter ind på mange forskellige områder; at vi reformerer den aktive beskæftigelsespolitik, så vi får tilliden til, men også respekten for voksne mennesker tilbage; at vi flytter de unge på kontanthjælp væk fra kontanthjælpen til uddannelse; at vi gør en særlig indsats for de kvinder med minoritetsbaggrund, der også på grund af timereglen i dag lever isoleret i en lejlighed, og får flyttet dem ud på arbejdsmarkedet.
Anders Samuelsen (LA), 2011-05-31:
Prøv at høre her, det er ikke særlig vanskeligt at forstå: Vi har fremlagt finansieringsforslag på ca. 70 mia. kr. Så har vi sagt, at vi gerne vil reservere ca. 15 mia. kr. til at fjerne topskatten, ca. 20 mia. kr. til at halvere selskabsskatten, og så nogle få milliarder på multimedieskatten og særskatten på pensioner osv. – altså alt i alt løber det op i 35-40 mia. kr. ud af de 70 mia. kr., så der er stadig 30 mia. kr. tilbage.
Ole Sohn (SF), 2003-01-24:
Det Konservative Folkepartis ordfører sagde, at vi nu har lavet en udvidelse på 50 pct. Ja, i forhold til udspillet er det rigtig nok, men der er jo tale om en fantastisk indskrænkning af de aktive kunstneres indflydelse på kunst- og kulturlivet, og det betragter vi ikke som noget positivt.
Søren Pind (V), 2015-11-19:
Alt det resterende har jeg principielt sympati for, og jeg håber, at det 360-graderseftersyn, regeringen har iværksat på området, netop kan resultere i, at vi i fællesskab i Folketinget kan finde sammen om at indføre regler på området, som kan understøtte de hensyn, som fru Lisbeth Bech Poulsen berettiget har peget på.
Peter Duetoft (CD), 2000-10-05:
Det her handler om holdingsændringer, og derfor er det meget svært og tager lang tid, men én ting kan regeringen gøre: Den skal i hvert fald lade være med at belaste erhvervslivet, samtidig med at den beder erhverslivet om at tage sig af rummeligheden, tage sig af de svagere i samfundet, de vanskeligere stillet i samfundet.
Gitte Lillelund Bech (V), 2006-12-13:
Der var skolepolitikken, uddannelsespolitikken og udlændingepolitikken, og jeg vil spørge: Hvis det er sådan, at Socialdemokraterne holder fast i de forlig, som de har indgået på uddannelsesområdet, og fastholder, at de står ved den udlændingepolitik, som den nuværende regering fører, vil Socialistisk Folkeparti så vælge at gå i regering med Socialdemokraterne, eller vil man ikke?
Kristian Jensen (V), 2008-10-24:
Da jeg endnu ikke har fået tid til at gennemlæse forslaget, og da Socialdemokratiet så at sige har meldt sig ud af de centrale finanslovforhandlinger, tror jeg heller ikke, at jeg fremover vil bruge tiden på at læse et oplæg, som i højere grad vil have historisk værdi end aktuel værdi.
Erik Mortensen (S), 1998-06-04:
Jeg skal selvfølgelig ikke på nogen måde blokere for de videre forhandlinger, hvor Venstre forhåbentlig også deltager, men jeg må konstatere, at hr. Brixtofte mener, at hvis et indgreb overhovedet er nødvendigt, må det ikke koste noget som helst for nogen som helst.
Margrethe Vestager (RV), 2000-02-10:
Det er ofte blevet hævdet, at danskernes modtagelighed over for påvirkning fra andre religioner hænger sammen med, at danskernes viden om kristendom efterhånden er blevet mere og mere udvandet, og dernæst er det jo selvfølgelig blevet diskuteret, hvem der så har skylden for denne udvanding.
Lissa Mathiasen (S), 2005-03-10:
Derfor vil jeg gerne spørge: Hvad vil man gøre fra Venstres side, hvis det her heller ikke virker, for der er ingen tvivl om, at et af problemerne med at have de nødvendige boliger er, at den private sektor ikke medvirker i forhold til at stille boliger til rådighed for kommunerne?
Mette Thiesen (NB), 2020-05-05:
Jeg vil bare konstatere, at hvis der er truffet en dårlig beslutning, kan man lave den om, og det er heldigvis ganske simpelt at gøre det, i stedet for at fastholde noget, som ikke burde have været lavet fra starten af, altså indførelsen af brugerbetalingen.
Gitte Lillelund Bech (V), 2010-12-01:
Jeg synes, det er helt naturligt, når Afghanistan er en suveræn stat, og det er dem, der tager fangerne, at det så i henhold til folkeretten – det står der jo også – også er afghanernes ansvar at sikre, at de fanger ikke bliver udsat for noget, som er i strid med de internationale konventioner.
Jørn Neergaard Larsen (V), 2016-02-24:
Siden 2011 er antallet af kontant- og uddannelseshjælpsmodtagere steget med 20 pct., og antallet af ægtepar på kontanthjælp er steget med 50 pct. og det på trods af, at vi nu har oplevet mere end 2 år med stigende beskæftigelse.
Marianne Jelved (RV), 2005-06-15:
Når jeg har bedt om ordet i anden runde, er det, fordi jeg gerne vil kommentere statsministerens svar på mit første indlæg, hvor statsministeren fandt stor morskab i, at jeg, jeg havde nær sagt for en gangs skyld, tog statsministeren på ordet og erklærede mig fuldstændig enig, bl.a. i slutningen af statsministerens tale, der klart definerer regering og opposition i forhold til hinanden.